A Bizottság határozata
(2003. július 11.)
a lazacfélékben előforduló Gyrodactylus salaris-ra vonatkozó egyes védintézkedésekről
(az értesítés a C(2003) 2312. számú dokumentummal történt)
(EGT vonatkozású szöveg)
(2003/513/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2002/33/EK európai parlamenti és tanácsi irányelvvel [1] módosított, egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre [2], és különösen annak 10. cikkére,
mivel:
(1) A lazacfélékben előforduló Gyrodactylus salaris-ra vonatkozó egyes védintézkedésekről szóló, 1996. július 18-i 96/490/EK bizottsági határozatot [3] jelentős mértékben módosították [4]. Az átláthatóság és ésszerűség céljából ezt a határozatot egységes szerkezetbe kell foglalni.
(2) A Gyrodactylus salaris a lazacfélék olyan külső élősködője, amely súlyos pusztulást képes okozni a lazacok között.
(3) A tapasztalatok azt mutatják, hogy a betegség a fertőzött régiókból korábban nem fertőzött régiókba a lazacok és más lazacfélék kereskedelmi szállítmányaival átterjedhet. A betegség folyók között szintén terjedhet a lazacfélék természetes vándorlása révén.
(4) Elengedhetetlen a betegség terjedésének megelőzése a Közösség esetleg Gyrodactylus salaris által fertőzött régióiból.
(5) Az élősködő megjelenése olyan régiókban, ahol a Gyrodactylus salaris-ra rendkívül fogékony lazacállomány él, az ilyen lazacok jelentős mértékű pusztulásához vezethet. Ezért meg kell határozni az ilyen megjelenés megelőzéséhez szükséges intézkedéseket.
(6) Intézkedéseket kell hozni a rendkívül fogékony, illetve a Gyrodactylus salaris-tól feltehetően mentes lazacállománnyal rendelkező régiók megvédése érdekében.
(7) Azok a tagállamok, amelyekre a Gyrodactylus salaris-t érintő védelmi intézkedések vonatkoznak, egy megfelelő, a Gyrodactylus salaris-ra vonatkozó vizsgálati és felügyeleti programmal rendelkeznek; mivel ennek eredményeiről a Bizottságot rendszeresen tájékoztatni kell.
(8) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Élő lazacfélék nem vihetők be a mellékletben említett régiókba az ezeken kívüli régiókból.
2. cikk
A mellékletben említett régiókon kívülről származó lazacfélék ikráinak a mellékletben említett régiókba való tenyésztési célú bevitelekor az ikrákat fertőtlenítik a G. salaris fajhoz tartozó élősködők megsemmisítésének biztosítására.
3. cikk
(1) Az élő lazacféléknek az I. mellékletben említett régiók közötti szállítása esetében a 91/67/EGK tanácsi irányelv [5] E. mellékletének 1. fejezetében említett szállítási dokumentum VI. pontjában szereplő egészségügyi tanúsítvány a következő mondattal egészül ki:
"Az e szállítmányhoz tartozó halak a lazacfélékben előforduló Gyrodactylus salaris-ra vonatkozó egyes védintézkedésekről szóló 96/490/EK bizottsági határozat I. mellékletében említett régiók egyikéről származnak."
Az élő lazacféléknek az I. melléklet 3. pontjában említett pufferzónákból a mellékletben említett egyéb területekre való mozgása nem megengedett.
(2) Az I. mellékletben említett régiókon kívülről származó és az e régiók egyikére tenyésztési célból bevitt lazacfélék ikráinak szállítmányai esetében a 91/67/EGK tanácsi irányelv E. mellékletének 1. fejezetében említett szállítási dokumentum VI. pontjában szereplő egészségügyi tanúsítvány a következő mondattal egészül ki:
"Az e szállítmányhoz tartozó ikrák a lazacfélékben előforduló Gyrodactylus salaris-ra vonatkozó egyes védintézkedésekről szóló 96/490/EK bizottsági határozat mellékletében előírt fertőtlenítésen estek át."
4. cikk
Az I. mellékletben említett régiókért felelős tagállamok illetékes hatóságai bemutatják lazacfélékből álló állományukat felügyeleti és laboratóriumi vizsgálatra a Gyrodactylus salaris hiányának igazolása céljából, s az összes eredményt évente legkésőbb július 1-jéig benyújtják a Bizottságnak.
5. cikk
A 96/490/EK határozat hatályát veszti.
Az említett hatályon kívül helyezett határozatra való hivatkozásokat e határozatra való hivatkozásokként kell értelmezni, és azokat a III. mellékletben szereplő megfelelési táblázattal összhangban kell olvasni.
6. cikk
Ennek a határozatnak a tagállamok a címzettjei.
Kelt Brüsszelben, 2003. július 11-én.